DAN HU! – It-2 Ħadd matul is-sena A – 19 ta' Jannar 2020 It-2 Ħadd Matul is-Sena Isaija 49:3, 5-6; Salm 39; Korintin 1:1-3; Ġwanni 1,29-34 Il-Vanġelu – Il-Ħaruf ta' Alla L-għada Ġwanni ra lil Ġesù riesaq lejh, u qal: "Araw il-Ħaruf ta' Alla, li jneħħi d-dnub tad-dinja. Dan hu li għalih għedtilkom, 'Warajja ġej bniedem li hu aqwa minni, għax kien qabli.' Anqas jien stess ma kont nafu; imma jien għalhekk ġejt ngħammed bl-ilma, biex hu jkun mgħarraf lil Iżrael." U Ġwanni xehed għalih u qal: "Jiena rajt l-Ispirtu nieżel mis-sema bħal ħamiema u joqgħod fuqu. Tabilħaqq, anqas jien ma kont nafu; imma dak li bagħatni ngħammed bl-ilma, hu stess qalli, 'Fuq min tara l-Ispirtu jinżel u joqgħod, dak hu li jgħammed bl-Ispirtu s-Santu.' Dan rajtu b'għajnejja, u għalhekk xhedt, 'Dan hu l-Iben ta' Alla.' " Il-Ħsieb Kemm tassew qed ikollna kuraġġ nuru lil Ġesù lill-oħrajn? Kemm qegħdin nifhmu li Ġesù huwa l-Ħaruf t'Alla li bata u miet għalina? San Ġwann il-Battista kien konvint u xandar dan il-fatt. Aħna l-insara mmarkati bis-salvazzjoni li kiseb għalina l-Ħaruf t'Alla. Imma kemm tassew qegħdin inxandru dan il-fatt ma' l-oħrajn? L-għajta li ntennu llum fis-Salm Responsorjali turi jekk fhimniex jew le dak li jrid minna dan il-Ħaruf. "Hawn jien Mulej, ġej nagħmel ir-rieda tiegħek." Hemm bżonn li bħala Nsara mgħammdin nifhmu dak li jrid Alla minna u nwassluh lill-oħrajn mingħajr dewmien żejjed! Il-Kelma Fl-Ewwel Qari tal-lum, meħud mill-Ktieb ta' Isaija, insibu li l-qaddej t'Alla huwa msejjaħ Israel għaliex huwa l-aktar rappreżentant tal-poplu ta' Israel. Huwa fuq dan il-qaddej li Alla juri l-glorja tiegħu. Fuq din l-istess tema, bħalma l-Iben ta' Alla jwieġeb għas-sejħa tal-Missier, is-Salm 39 jurina li għandna nwieġbu mingħajr limiti għas-sejħa tal-Mulej. Din is-sejħa wkoll hija waħda għall-qdusija, kif ifakkar San Pawl lill-Insara ta' Korintu fil-bidu ta' l-Ittra li kitbilhom. Fil-bidu tal-Vanġelu ta' San Ġwann għandna lil Ġwanni l-Battista juri l-wasla tal-Ħaruf t'Alla li huwa l-istess qaddej t'Alla. Il-Ħajja Il-Knisja hija s-sagrament tas-salvazzjoni tal-ġnus u aħna l-qaddejja u l-ministri ta' dan. Il-kundizzjoni tan-nisrani mgħammed fid-demm tal-Mulej hija kundizzjoni ta' servizz. Il-Ħaruf t'Alla ġie biex ineħħi d-dnubiet. Taf tassew x'inhu d-dnub jew tlifna kull sens ta' dnub? Id-dnub mhux biss hu att kontra l-liġi imma t-tifrik ta' l-armonija bejn il-bniedem u Alla. Mulej Ġesù iftaħli għajnejja biex nagħraf dnubieti!
DAN HU! – It-2 Ħadd matul is-sena A – 19 ta' Jannar 2020